text: Софи Марсо безспорно е един от френските еталони за неостаряваща красота. Тя е покоряваща, загадъчна, същевременно горда, самоуверена и магнетично привлекателна. Актрисата от "Смело сърце", "Ана Каренина" и "Джеймс Бонд: Само един свят не стига" разкрива своите женски хитрини, за да се съхрани такава каквато я виждаме днес на 51-а.
  "Когато бях малка, постоянно се гледах в огледалото. Но не защото се мислех за много красива, просто разговарях със себе си, задавах си въпроси", спомня си днес французойката, като отчита факта, че около нея е пълно с момичета, които мислят само за външността си – лицето, фигурата, а на по-късен етап и бръчките.
  "Разбира се, нормално е да се замисляш за такива неща, но в един момент трябва да се спреш, просто да забравиш за тях и край. Хубаво е да си харесвана, но по-важно е да те обичат заради старанието и заради книгите, които си прочел. Иска ми се именно по този начин човек да си заслужи уважението", категорична е тя.